SL Uradni list Evropske unije C 307/11

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 307/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave. Izjave o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ABENSBERGER SPARGEL“/„ABENSBERGER QUALITÄTSSPARGEL“

ES št.: DE-PGI-0005-0852-26.01.2011

ZGO ( X ) ZOP ( )

1. Ime:

„Abensberger Spargel“/„Abensberger Qualitätsspargel“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Zelenjava

3.2 Opis proizvoda, za katerega se uporablja ime iz 1. točke:

Beluši (Asparagus officinalis) spadajo v družino lilijevk. Podolgovata stebla, ki jih jemo, so poganjki večletne trajnice ter se prodajajo olupljeni ali neolupljeni. Beluši „Abensberger Spargel“ se pridelujejo po pravilih dobre strokovne prakse.

Razen v neposredni prodaji pridelovalcev potrošnikom se ti beluši pripravljajo v skladu s standardom UNECE FFV04 (Asparagus), ki velja tudi za beli in vijoličasti beluš do premera najmanj pet milimetrov. Beluševi vršički se lahko tržijo tudi pod kategorijo „lomljeni beluš“.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pridelava belušev „Abensberger Spargel“ od pridelave do pobiranja v opredeljenem geografskem območju.

3.6 Posebna pravila za rezanje, ribanje, pakiranje itn.:

Da beluši ostanejo kakovostni, jih je treba po obiranju takoj ohladiti na nizko temperaturo. Stebla se skrbno razrežejo po dolžini in razvrstijo. Hraniti jih je treba pri temperaturi 1 do 2 °C v zelo vlažnem prostoru, vendar ne v vodi. Pridelovalci ne smejo prekiniti hladilne verige. Pakiranje, hlajenje ter prodajni prostori morajo izpolnjevati higienske zahteve.

3.7 Posebna pravila za označevanje:

Beluši, ki so označeni z „Abensberger Qualitätsspargel“, so v prodaji označeni z naslednjim znakom:

4. Kratka opredelitev geografskega območja:

Geografsko območje obsega zlasti t. i. „Sandgürtel“ (peščeni pas) med kraji Siegenburg, Neustand an der Donau, Abensberg in Langquaid ter se nahaja izključno v deželnem okrožju Kelheim.

5. Povezanost z geografskim območjem:

5.1 Posebnosti geografskega območja:

V predstavitvi gospodarskih dejavnosti beraškega reda Karmeličanov je Maximilian Georg Kroiss zapisal, da so beluše v regiji Abensberg pridelovali že leta 1730. V istem viru je tudi omenjeno, da se zgodovinar Angrüner moti, ko trdi, da so prve beluše v Abensbergu začeli pridelovati leta 1900. Kroiss še poudarja, da je Abensberg še danes zelo znan po beluših.

Okolica Abensberga, t. i. peščeni pas med kraji Siegenburg, Neustadt an der Donau, Abensberg in Langquaid, je zaradi izredno dobrih tal in podnebja izredno primeren za pridelovanje belušev. Povprečna letna temperatura v pridelovalni regiji je 9,8 °C, povprečna letna količina padavin pa 703 mm, kar ustvarja dobre podnebne pogoje za pridelovanje belušev. Po geodetskem atlasu bavarskega informacijskega sistema o tleh so tla večinoma peščena.

Na 312 hektarjih pridelovalne površine beluše prideluje 67 pridelovalcev (stanje v letu 2007). Območje Abensberga je eno najpomembnejših pridelovalnih območij belušev na Bavarskem. Tamkajšnji kmetje so pridelovalne tehnike stalno razvijali in izpopolnjevali.

5.2 Posebnosti proizvoda:

Abensbergovi beluši so pri potrošnikih zelo cenjeni, med poznavalci pa veljajo za posebno delikateso. So tradicionalna bavarska specialiteta, evidentirani pa so tudi v internetni podatkovni zbirki tradicionalnih specialitet bavarskega državnega ministrstva za kmetijstvo in gozdarstvo (http://www.food-from-bavaria.de). Poleg oznake „Abensberger Spargel“ se pri trženju tega proizvoda že deset let uporablja tudi registrirana kolektivna oznaka „Abensberger Qualitäts-Spargel“. Pravila za dodelitev te kolektivne oznake določajo visoko kakovost proizvoda.

Potrošniki so za visoko kakovost proizvoda pripravljeni plačati več. Tako je bila cena za beluše „Abensberger Spargel“ višja kot cena za prav tako znane beluše „Schrobenhausener Spargel“.

Da so abensberški beluši zelo znani, potrjuje tudi kuharska knjiga o abensberških beluših, kot tudi dejstvo, da vsako leto izberejo beluško kraljico te plemenite zelenjave iz te regije. Leta 2007 so praznovali 75. obletnico pridelovanja belušev v Abensbergu.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Za visoko kakovost belušev „Abensberger Spargel“ ter izredno dobro ime proizvoda pri potrošnikih so zaslužna predvsem regionalna tla ter znanje in izkušnje tamkajšnjih kmetov.

Sklic na objavo specifikacije:

(člen 5(7) Uredbe (ES) št. 510/2006)

Markenblatt, 19. zvezek z dne 14. maja 2010, del 7a-aa, str. 8178.

http://www.register.dpma.de/DPMAregister/geo/detail.pdfdownload/13351

(1) UL L 93, 31.3.2006, str. 12.